钦定古今图书集成/明伦汇编/官常典/第332卷 > 宋礼
## 钦定古今图书集成/明伦汇编/官常典/第332卷 > 宋礼

按《明外史》本传：“礼字大本，永宁人。洪武中，以国子监
生擢山西按察司佥事，左迁户部主事。建文初，荐授
陕西按察佥事，复坐事左迁刑部员外郎。成祖即位，
命署礼部事，以敏练擢礼部右侍郎。永乐二年拜工
部尚书。七年丁母忧，诏留视事。九年，命开会通河。”“会
通河者，元至元中，以寿张尹韩仲晖言，自东平安民
山凿河至临清，引汶绝济，属之卫河，为转漕道。然岸
狭水浅，不任重载，故终元世，海运为多。明初，输饷辽
东、北平，专用海道。洪武二十四年，河决原武，绝安山
湖，会通遂淤。成祖初建北京，河海兼运，海运险远，多
失亡。而河运则由江、淮达阳武，发山西、河南丁夫，陆
挽至卫辉入河，历八逓运所，民苦其”劳。至是济宁州
同知潘叔正上言：“旧会通河四百五十馀里，淤者乃
三之一，濬之便。”于是命礼及刑部侍郎金纯、都督周
长往治之。至则发山东及徐州、应天、镇江民三十万蠲，租一百十万二千石有奇，二十旬而河成。初，礼以
会通之源必资汶水，乃用汶上老人白英策，筑堽城
及戴邨坝，横亘五里，“遏汶流使无南入洸而北归海，
汇诸泉之水，尽出汶上。至南旺中，分之为二道，南流
接徐、沛十之四，北流达临清十之六。南旺者，地势高
决，其水南北皆注，所谓水脊也。又相地置闸，以时蓄
泄。自分水北至临清，地降九十尺，置闸十有七而达
于卫；南至沽头，地降百十有六尺，闸二十有一而达
于淮。”礼又奏濬沙河入马常泊，以益于汶。是年，兴安
伯徐亨、工部侍郎蒋廷瓒濬祥符鱼王口至中滦下，
复旧黄河道，命礼兼董之。明年命相度卫河水患，奏
请自魏家湾开支河二，泄水人土河；复自德州西北
开支河一，泄水入旧黄河，使至海丰大沽河入海。帝
命俟秋后成之。礼等还京，论漕渠功，礼第一，赐宝镪
文绣。以潘叔正首建《河议》，赐衣及钞，旌其功。礼言：“海
运经历险阻，每岁船辄损败，有漂没者，有司追补，既
迫于期，多科敛为民病，而船亦不坚。又每海船一艘，
用百人而运千石，计其费可办二百石。河船二十，每
船用十人而运四千石。以此而论，利病较然。请拨镇
江、凤阳、淮安、扬州及兖州”粮，合百万石，从河运给北
京。其海道每三岁而两运。巳而平江伯陈瑄治江、淮
间诸河，功亦相继成。于是河运大便利，漕粟溢多。十
三年遂罢海运。初，帝将营北京，命礼取材川蜀。礼伐
山通道，奏言“得大木十数围，皆寻丈。”一夕，木自出谷
中，抵江上，声如雷，不偃一草。朝廷以为瑞。礼自是屡
入蜀。十六年命治江西狱。十七年造番舟，自蜀召还。
十九年造黄册。明年卒于官。礼性刚，驭下严急，故易
集事，然亦不为人所亲。卒之日，家无馀财。洪熙改元，
礼部尚书吕震请予葬祭如制。弘治中，主事王宠始
请立祠。诏祀之南旺湖上，以金纯、周长配。隆庆六年
赠礼太子太保。